ไฟแนนซ์ทูเดย์
ปัญหาความขัดแย้งของธนาคารออมสินยังวุ่นไม่เลิก
14 มิ.ย. 2555

โดย...นายเซเว่น
ปัญหาความขัดแย้งของธนาคารออมสินยังวุ่นไม่เลิก ล่าสุดกรรมาธิการปราบปรามทุจริตคอร์รัปชันของวุฒิสภา ได้เรียกผู้บริหารกระทรวงการคลังไปชี้แจงเรื่อง พรรณี สถาวโรดม ประธานธนาคารออมสิน ไม่ยอมลาออกจากการเป็นประธานกรรมการสรรหาผู้อำนวยการคนใหม่ ทั้งๆ ที่มีมติ ครม.ปี 2552 ห้ามไว้ และที่ผ่านมากระทรวงการคลังได้ทำหนังสือให้พรรณีรับทราบแล้วว่าเป็นประการใด น่าลุ้น
...ปัญหาธนาคารออมสินถึงเวลาที่ กิตติรัตน์ ณ ระนอง รองนายกรัฐมนตรีและ รมว.คลัง ควรเจียดเวลาลงมาแก้ปัญหาให้เป็นเรื่องเป็นราว ไม่ไช่ปล่อยปละละเลยให้เละตุ้มเปะอย่างนี้
...ก่อนหน้านี้ วิรุฬ เตชะไพบูลย์ รมช.คลัง ที่กำกับดูแลธนาคารออมสิน พยายามลงไปสางแต่ต้องเจอตอ เมื่อมีแต่คนอ้างชื่อ ยิ่งลักษณ์ ชินวัตร นายกรัฐมนตรี ว่าเป็นผู้สั่งการให้ทำ 
ผลที่ตามมือคือ วิรุฬต้องร้องเพลง อ้อมสุนิสา สุขบุญสังข์ ถอยดีกว่า ไม่อาววว ดีฝ่า ทั้งๆ ที่ไม่รู้ว่านายกรัฐมนตรีสั่งมาจริง หรือมีการแอบอ้างชื่อนายกรัฐมนตรีหญิงมาหากิน
...ช่วงนี้มีคนตั้งข้อสังเกตว่า ขุนคลังกิตติรัตน์เปลี่ยนไป จากคนโกรธง่าย ไม่ตอบคำถาม กลายเป็นคนอารมณ์ดี ช่างพูดช่างคุยมากขึ้น เหมือนกับอาการของ ธีระชัย ภูวนาถนรานุบาล อดีต รมว.คลัง ที่เป็นไปเป็นแบบนี้ก่อนที่จะหลุดจากตำแหน่ง รมว.คลัง ไปเป๊ะ
...กรรมการเอสเอ็มอีแบงก์ตอนนี้เสียงแตก เมื่อกรรมการฟากกระทรวงอุตสาหกรรมต้องการให้พักงาน โสฬส สาครวิศว กรรมการผู้จัดการ เอสเอ็มอีแบงก์ แต่กรรมการผู้แทนจากกระทรวงการคลังเห็นว่าควรให้ผลสอบสรุปออกมาก่อน ทำให้กรรมการจากกระทรวงอุตสาหกรรมเร่งมือทำคลอดผลสอบมาให้ได้ภายในไม่กี่วันนี้